
Parlamentul  României

Camera  Deputaţilor

                 Bucureşti, 08.02.2011





                                               

               Nr.23/358/2010
AVIZ
asupra propunerii legislative privind interzicerea cultivării organismelor modificate genetic şi etichetarea unor categorii de produse


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, pentru aviz care va fi transmis Comisiei pentru agricultură, silvicultură, industrie alimentară şi servicii specifice, cu propunerea legislativă privind interzicerea cultivării organismelor modificate genetic şi etichetarea unor categorii de produse, transmisă cu adresa nr. P.l.x. 807 din 29 noiembrie 2010, înregistrată sub nr.23/358 din 02 decembrie 2010.


Consiliul Legislativ, cu avizul nr.700/04.06.2010, avizează favorabil propunerea legislativă, cu observaţii şi propuneri.



Guvernul nu a transmis un punct de vedere asupra propunerii legislative.



Senatul, în  calitate de primă Cameră sesizată, a respins propunerea legislativă, în şedinţa din 24 noiembrie 2010.



Propunerea legislativă care ca obiect de reglementare interzicerea cultivării organismelor modificate genetic şi etichetarea unor categorii de produse, în vederea prevenirii impactului semnificativ pe care acestea le au asupra mediului, culturilor ecologice şi mai ales asupra sănătăţii populaţiei.



Examinarea propunerii legislative a avut loc în şedinţa comisiei din data de 08 februarie 2011.



În urma dezbaterilor, membrii comisiei au hotărât, în unanimitate, avizarea negativă a propunerii legislative, din următoarele considerente:

- o propunere legislativă având ca obiect de reglementare etichetarea produselor care conţin organisme modificate genetic a fost respinsă de către Camera Deputaţilor, în şedinţa din 02 martie 2010;

- cadrul legal cu privire la introducerea deliberată în mediu a organismelor modificate genetic, este instituit prin Ordonanţa de urgenţă a Guvernului nr.43/2007, aprobată cu modificări şi completări prin Legea nr.247/2009;

- etichetarea şi trasabilitatea produselor ce conţin organisme modificate genetic sunt stabilite prin Hotărârea Guvernului nr.173/2006 şi prin Hotărârea Guvernului nr.256/2006, acte normative adoptate pentru implementarea legislaţiei comunitare în domeniu;

- din punct de vedere a dreptului comunitar, reglementările statuate la nivelul Uniunii Europene sunt Regulamentul (CE) 1830/2003 al Parlamentului European – etichetarea şi trasabilitatea produselor care conţin organisme modificate genetic destinate consumului uman şi animal, Directiva 2001/18/CE.



Prin obiectul de reglementare şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru această propunere legislativă este Camera Deputaţilor.

PREŞEDINTE,
Iulian Iancu
Consilieri parlamentari, 
Viorela Gondoş

